Title: ประกาศคณะกรรมการการนิคมอุตสาหกรรมแห่งประเทศไทย เรื่อง การเปลี่ยนแปลงเขต เขตอุตสาหกรรมทั่วไป นิคมอุตสาหกรรมลาดกระบัง ส่วนขยาย ที่ 3 (ฉบับที่ 3)

ประกาศคณะกรรมการการนิคมอุตสาหกรรมแห่งประเทศไทย

ประกาศคณะกรรมการการนิคมอุตสาหกรรมแห่งประเทศไทย
เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมลาดกระบัง ส่วนขยาย
ที่ ๓ (ฉบับที่ ๓)

ตามที่ได้มีประกาศกระทรวงอุตสาหกรรม
เรื่อง การจัดตั้งเขตอุตสาหกรรมทั่วไป นิคมอุตสาหกรรมลาดกระบัง ส่วนขยายที่ ๓ ลงวันที่
๑ มิถุนายน พ.ศ. ๒๕๓๑ กำหนดให้พื้นที่แขวงลำปลาทิว เขตลาดกระบัง กรุงเทพมหานคร เป็นเขตอุตสาหกรรมทั่วไป
ตามมาตรา ๓๖ (๑) แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ต่อมาได้มีการประกาศเปลี่ยนแปลงเขตอุตสาหกรรมทั่วไปดังกล่าว
ตามประกาศกระทรวงอุตสาหกรรม เรื่อง การเปลี่ยนแปลงเขตเขตอุตสาหกรรมทั่วไป นิคมอุตสาหกรรมลาดกระบัง
ส่วนขยายที่ ๓ ลงวันที่ ๒๙ สิงหาคม พ.ศ. ๒๕๓๒ และประกาศกระทรวงอุตสาหกรรม เรื่อง การเปลี่ยนแปลงเขต
เขตอุตสาหกรรมทั่วไป นิคมอุตสาหกรรมลาดกระบัง ส่วนขยายที่ ๓ ลงวันที่ ๑๙ พฤษภาคม พ.ศ.
๒๕๔๐ นั้น

เนื่องจากบริษัท
ไทยฮอนด้า แมนูแฟคเจอริ่ง จำกัด ซึ่งเป็นผู้ใช้ที่ดินประกอบอุตสาหกรรมรายหนึ่งในเขตอุตสาหกรรมทั่วไป
นิคมอุตสาหกรรมลาดกระบัง ส่วนขยายที่ ๓ ประสงค์ที่จะขอผนวกพื้นที่ของบริษัทฯ เนื้อที่ประมาณ
๑๒ ไร่ ซึ่งอยู่ติดกับพื้นที่ของนิคมอุตสาหกรรมลาดกระบัง ส่วนขยายที่ ๓ เข้าเป็นส่วนหนึ่งของนิคมอุตสาหกรรมดังกล่าวเพื่อใช้ในการดำเนินงานของบริษัทฯ
ในการนี้ คณะกรรมการการนิคมอุตสาหกรรมแห่งประเทศไทยพิจารณาแล้วสมควรดำเนินการ
ให้พื้นที่นั้นเป็นนิคมอุตสาหกรรมตามกฎหมายได้

อาศัยอำนาจตามความในมาตรา
๓๖ วรรคสอง แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๓๖ มาตรา ๔๘ มาตรา ๔๙ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย และข้อ ๔ วรรคสอง ของกฎกระทรวงกำหนดหลักเกณฑ์
วิธีการ และเงื่อนไขในการจัดตั้งนิคมอุตสาหกรรม พ.ศ. ๒๕๔๘ ประธานกรรมการการนิคมอุตสาหกรรมแห่งประเทศไทย
จึงประกาศเปลี่ยนแปลงเขต เขตอุตสาหกรรมทั่วไป นิคมอุตสาหกรรมลาดกระบัง ส่วนขยายที่
๓ โดยให้ยกเลิกแผนที่ท้ายประกาศกระทรวงอุตสาหกรรม เรื่อง การจัดตั้งเขตอุตสาหกรรมทั่วไป
นิคมอุตสาหกรรมลาดกระบัง ส่วนขยายที่ ๓ ลงวันที่ ๑ มิถุนายน พ.ศ. ๒๕๓๑
ซึ่งแก้ไขเพิ่มเติมโดยประกาศกระทรวงอุตสาหกรรม เรื่อง การเปลี่ยนแปลงเขต เขตอุตสาหกรรมทั่วไป
นิคมอุตสาหกรรมลาดกระบัง ส่วนขยายที่ ๓ ลงวันที่ ๑๙ พฤษภาคม พ.ศ. ๒๕๔๐ และให้ใช้แผนที่ท้ายประกาศนี้แทน

ทั้งนี้
ตั้งแต่วันถัดจากวันประกาศในราชกิจจานุเบกษาเป็นต้นไป[๑]

ประกาศ ณ วันที่ ๒๙
พฤษภาคม พ.ศ. ๒๕๔๙
ประสาน  ตันประเสริฐ
ประธานกรรมการการนิคมอุตสาหกรรมแห่งประเทศไทย

[เอกสารแนบท้าย]

๑.
แผนที่ท้ายประกาศคณะกรรมการการนิคมอุตสาหกรรมแห่งประเทศไทย เรื่อง
การเปลี่ยนแปลงเขต เขตอุตสาหกรรมทั่วไป นิคมอุตสาหกรรมลาดกระบังส่วนขยายที่ ๓
(ฉบับที่ ๓) เนื้อที่ประมาณ ๗๐๖ ไร่ ๐ งาน ๕๘.๘๐ ตารางวา

(ดูข้อมูลจากภาพกฎหมาย)

นันทนา/จัดทำ
๑๖  มิถุนายน ๒๕๔๙

ศิรวัชร์/ปรับปรุง
๒๖ กุมภาพันธ์ ๒๕๕๙

[๑] ราชกิจจานุเบกษา เล่ม ๑๒๓/ตอนพิเศษ ๖๘ ง/หน้า ๒๑/๘ มิถุนายน ๒๕๔๙